Diari Oficial de la Generalitat Valenciana


Sumari del DOGV 8685, del 26-11-2019 (2019/11602)

ORDRE 14/2019, de 25 de novembre, del conseller d'Hisenda i Model Econòmic, per la qual es regulen les operacions de tancament de l'exercici 2019 en relació amb la comptabilitat de la Generalitat i de determinats organismes autònoms.
-----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/11/25/14/dof/vci/html**

### Dades del document

Número de DOGV
:   8685

Data del DOGV
:   26-11-2019

Secció del DOGV
:   I. DISPOSICIONS GENERALS

Número del document
:   2019/11353


Data del document
:   25-11-2019

Organisme emissor
:   Conselleria d'Hisenda i Model Econòmic

Tipus de document
:   Ordre

Correcció d'errades

 Descriptors 

:   * Conselleria d'Hisenda i Model Econòmic
    * tancament de comptes
    * comptabilitat pública
    * comptabilitat regional
    * execució del pressupost
    * gestió comptable
    * exercici pressupostari
    * legislació

ORDRE 14/2019, de 25 de novembre, del conseller d'Hisenda i Model Econòmic, per la qual es regulen les operacions de tancament de l'exercici 2019 en relació amb la comptabilitat de la Generalitat i de determinats organismes autònoms. [2019/11554]  
La necessitat d'ordenar les operacions i procediments necessaris per al tancament de l'exercici pressupostari pel que fa a la finalització i la consegüent liquidació, és el que justifica aquesta ordre.  
A aquest efecte, entre d'altres, es fixen els terminis per a la tramitació dels documents comptables i la consegüent comptabilització d'operacions, així com per a la tramitació de modificacions pressupostàries.  
En virtut d'això, i de conformitat amb les facultats conferides pels articles 5 del Decret 5/2019, de 16 de juny, del president de la Generalitat, pel qual determina el nombre i la denominació de les conselleries, i les seues atribucions, i 55 i següents del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, a proposta de la Direcció General de Pressupostos, i fent ús de les facultats que em confereix l'article 28 de la Llei 5/1983, de 30 de desembre, del Consell, i les establides en la Llei 1/2015, de 6 de febrer, d'hisenda pública, del sector públic instrumental i de subvencions,  
  
  
ORDENE  
  
Article 1. Àmbit d'aplicació  
Aquesta ordre regula les operacions de tancament de l'exercici 2019 relatives a la comptabilitat del pressupost de despeses i operacions no pressupostàries en l'Administració de la Generalitat i els seus organismes autònoms integrats en el sistema de comptabilitat de la Generalitat.  
  
Article 2. Recepció i tramitació d'expedients i documents comptables  
  
1. El termini per a la tramitació i entrada en les intervencions delegades dels documents comptables de compromís o disposició de la despesa (D) i els acumulats en un sol acte (AD) finalitzarà el 5 de desembre de 2019, tant per a documents d'exercici corrent com d'exercicis posteriors. Tot això, sense perjudici de les particularitats derivades, si és el cas, del que disposen els articles següents.  
2. Els expedients corresponents a despeses extrapressupostàries i de reconeixement d'obligacions (OK i ADOK) corresponents a despesa ja compromesa jurídicament enfront de tercers fins a la data a què es refereix el paràgraf anterior, tindran com a data límit d'entrada en les intervencions delegades el 30 de desembre.  
  
Article 3. Recepció i tramitació de documents comptables de capítol I  
Es fixa el dia 16 de desembre com a l'últim dia per a la presentació en les intervencions delegades de les variacions i incidències del capítol I, excepte per a tots els documents comptables que siguen necessaris per a l'adequada comptabilització de la nòmina, que podran tramitar-se fins al 30 de desembre.  
  
Article 4. Expedició i tramitació de documents comptables relatius als fons de Caixa Fixa i als fons que cal justificar  
1. Amb relació als fons de Caixa Fixa:  
a) El dia 20 de desembre serà l'últim dia hàbil per a realitzar pagaments a càrrec d'aquests fons.  
b) La data d'entrada en les intervencions delegades serà com a màxim fins al dia 30 de desembre, i la comptabilització haurà de finalitzar abans del 10 de gener de 2020.  
c) Una vegada finalitzat l'exercici pressupostari i una vegada obert el nou pressupost, amb la finalitat de tindre cobertura per als fons de Caixa Fixa, durant el primer mes de l'any, se li donarà màxima prioritat als documents comptables que, segons l'Ordre de 3 de febrer de 1999, de la Conselleria d'Economia i Hisenda, són necessaris per a l'obertura d'aquestes caixes.  
2. Amb relació als fons que cal justificar:  
a) Les propostes de «despeses a justificar» (documents ADOKJ i OKJ), tindran entrada com a màxim en les intervencions delegades el dia 13 de desembre.  
b) Amb relació als lliuraments pendents de justificar, inclosos els previstos en l'apartat anterior, hauran de quedar íntegrament justificats, bé amb les justificacions de pagament corresponents, bé amb el lliurament de taló, pels fons lliurats i no justificats, a l'efecte de tindre entrada en les intervencions delegades abans del 13 de desembre.  
  
c) No obstant allò que s'ha dit en l'apartat anterior, els fons lliurats a justificar per al pagament d'expropiacions, podran presentar-se en les intervencions delegades fins al dia 13 de desembre el reintegrament dels fons no invertits, i fins al 20 del mateix mes els comptes justificatius dels fons esmentats.  
  
Article 5. Tramitació de modificacions de crèdit  
1. S'estableix el dia 29 de novembre com a data límit per a la recepció, en la Direcció General de Pressupostos, de les modificacions de crèdit a què es refereix el paràgraf primer de l'article 28.1 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
2. La Direcció General de Pressupostos, en tot cas, i atenent criteris de política pressupostària, podrà proposar al conseller d'Hisenda i Model Econòmic la tramitació en dates posteriors a les previstes en l'apartat 1 anterior, d'aquelles modificacions derivades del tancament de l'exercici i necessàries per a donar cobertura pressupostària a compromisos contrets, de reconeixement preceptiu o d'interés general. Així mateix, podrà instar d'ofici l'inici de qualsevol altra modificació de crèdit que considere necessària per a la correcta execució del pressupost, en els termes que preveu el paràgraf segon de l'article 28.1 del mencionat Decret 77/2019, de 7 de juny.  
3. Els expedients de modificació de crèdits autoritzats pels titulars dels departaments hauran de ser comunicats a la Direcció General de Pressupostos, per a la corresponent instrumentació, abans del dia 29 de novembre de 2019.  
  
Article 6. Despeses finançades amb fons finalistes  
En relació amb les despeses finançades amb fons finalistes, i considerant el procediment de remissió i justificació a què estan subjectes, les conselleries que els gestionen hauran de remetre a la Direcció General de Pressupostos la relació de saldos disponibles i d'autorització que no s'executaran en el que resta d'exercici, abans del dia 13 de desembre, perquè puguen realitzar-se els ajustos necessaris, i així evitar desajustos temporals entre els ingressos finalistes i les despeses afectades per aquells.  
  
Article 7. Variacions de límits establits en l'article 40 de La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions  
S'estableix el dia 29 de novembre com a data límit per a la recepció en la Direcció General de Pressupostos de les propostes de variació de límits establits en l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Article 8. Correccions d'errades  
La Intervenció General, per conducte de les seues intervencions delegades, tramitarà aquells documents que siguen necessaris, fins al tancament de l'exercici, en aquells supòsits d'errades en els documents proposats o documents comptables, sempre que les disponibilitats pressupostàries ho permeten.  
  
Article 9. Excepcions  
No obstant el que disposa l'article 2.1 d'aquesta ordre, s'exceptuen del termini previst i podran tramitar-se davant de les intervencions delegades fins al 30 de desembre, aquells documents derivats de:  
a. Expedients de despesa de tramitació anticipada.  
b. Expedients de despesa cofinançats amb fons finalistes.  
c. Documents comptables en l'agrupació comptable de romanents.  
d. Expedients de despesa que es deriven del compliment de normes legals o reglamentàries, els derivats d'acords del Consell, els que siguen necessaris per a instrumentar les modificacions pressupostàries i reajustament d'anualitats, els relatius al Servei del Deute i els derivats d'obligacions d'exercicis anteriors.  
e. Expedients de despesa que tinguen origen en sentències judicials.  
  
  
DISPOSICIONS FINALS  
  
Primera. Desplegament d'aquesta ordre  
S'autoritza la Direcció General de Pressupostos i la Intervenció General per a dictar, en els seus respectius àmbits d'actuació, les instruccions i autoritzar les excepcions necessàries per a l'adequat exercici i desenvolupament de les operacions de tancament de l'exercici 2019.  
  
  
Segona  
S'autoritza la Comissió Delegada del Consell d'Hisenda i Assumptes Econòmics per tal que exceptue dels terminis d'aquesta ordre aquells expedients de despesa de reconeixement preceptiu o d'interés general que considere ineludibles.  
  
València, 25 novembre de 2019  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI